सड़क पर शव रख किया प्रदर्शन, आरोप भी लगाए
भास्कर संवाददाता | मंदसौर/ सुवासरा
सुवासरा के बागरी मोहल्ला निवासी महिला द्वारा सल्फास खाने व इलाज के दौरान मौत होने के बाद शनिवार दोपहर परिजन ने गांधी चौराहे पर उसका शव रखकर हंगामा किया। वे टीआई को निलंबित करने की मांग कर रहे थे। समझाइश के बाद मामला शांत हुआ। शव लेकर परिजन सुवासरा पहुंचे। वहां भी थाने के सामने हंगामा कर दिया। उनका आरोप था यदि टीआई समय पर आरोपियों के खिलाफ कायमी करते तो महिला आत्महत्या नहीं करती। एसडीओपी व टीआई ने समझाया कि जब समझौता हो गया था तो प्रकरण कैसे दर्ज करते। तब जाकर वे शांत हुए।
शुक्रवार शाम 7 बजे सुवासरा बागरी मोहल्ला निवासी टीना पति विक्रम बागरी (30) ने जहरीला पदार्थ खा लिया। सुवासरा अस्पताल में प्राथमिक उपचार के बाद महिला को जिला अस्पताल रैफर किया। जहां मौत हो गई। शनिवार सुबह पीएम हुआ। यहां परिजन ने हंगामा कर दिया। पड़ोस में रहने वालों पर महिला से मारपीट करने, जहरीला पदार्थ पिलाकर मारने व टीआई श्यामबाबू शर्मा द्वारा केस दर्ज नहीं करने का आरोप लगाया। सूचना पर सिटी कोतवाली टीआई विनोदसिंह कुश्वाह पहुंचे व समझाया। कुछ देर बाद परिजन ने फिर हंगामा कर दिया। वे टीआई शर्मा को निलंबित करने की मांग पर अड़ गए। जनपद पंचायत उपाध्यक्ष परशुराम सिसौदिया ने परिजन से चर्चा की। वे भी प्रदर्शन में सामिल हो गए। लोगों ने शव सड़क पर रख प्रदर्शन शुरू कर दिया। टीआई ने समझा पर वे नहीं माने। सीएसपी साईकृष्ण थोटा पहुंचे व जांच के बाद कार्रवाई का भरोसा दिया।
सुवासरा थाने का किया घेराव- टीआई की निलंबित की मांग को लेकर नाराज लोगों ने सुवासरा थाने का घेराव भी किया। यहां एसडीओपी हरिसिंह परमार ने उन्हें समझाइश दी। एसडीओपी ने बताया बयान लिए जा रहे हैं। इसके आधार पर केस दर्ज करेंगे।
टीआई शर्मा ने परिजन को बताया शुक्रवार को टीना ने शिकायती आवेदन में बताया था दीपिका पति गोवर्धनसिंह ने स्व-सहायता समूह पर लोन दिलाने के नाम पर 2500 रुपए मांगे। टीना ने यह बैंक मैनेजर को बताया। दीपिका ने धापूबाई पति कालूसिंह, गोवर्धन पिता रामसिंह, सागर पिता गोवर्धनसिंह व सास के साथ मिलकर मारपीट भी की। इसके बाद दोनों पक्षों में समझौता हो गया। इसके बाद वे गरोठ चले गए। टीना ने शाम को जहर खाया। विश्वास दिलाने के लिए टीआई ने मंदिर में भगवान की कसम भी खाई।
टीआई ने खाई कसम
टीना
गांधी चौराहे पर शव रख विरोध जताते मृतका के परिजन को समझाते सीएसपी।
hin_Deva mar_Deva hin_Deva hin_Deva hin_Deva hin_Deva hin_Deva bho_Deva hin_Deva